OzLabs/hebrew-wiki-articles huggingface dataset:
תיאודור ליאופולד ולר

תיאודור ליאופולד ולר (בגרמנית: Theodor Leopold Weller; 29 במאי 1802 – 10 בדצמבר 1880) היה צייר ז'אנר גרמני ונציג מרכזי של אסכולת מינכן.

== ביוגרפיה ==
הוא היה בנו השני של חבר המועצה, שרצה במקור שימשיך בקריירה משפטית, אך הוא הראה יכולת מוקדמת לציור ושאף להיות צייר.

בשנת 1818 החל את לימודיו באקדמיה לאמנויות יפות במינכן, בהדרכתו של יוהאן פיטר פון לנגר. בעודו שם פגש את פטר פון קורנליוס, שנסיך הכתר לודוויג מבוואריה הביא לשם. עם זאת, ולר החליט שהוא מעוניין יותר בציור חיי היומיום וציור בטבע מאשר יצירת פנורמות מפוארות. את טכניקת הציור המפורטת והמוקפדת שלו הוא קיבל מפטר פון הס. הוא נסע לרומא בשנת 1825 עם חברו, צייר הנוף ארנסט פריז והתקבל לאקדמיה של סן לוקא. בעודו שם, טייל ברחבי איטליה והגיע עד נאפולי.

בשנת 1833 שב למנהיים. בשנת 1836 הוא התחתן עם בתו של איש עסקים ממוצא איטלקי ועבר למינכן. בין השנים 1839 עד 1848 הוא שב לאיטליה, ואז חזר למנהיים בשנת 1851, כאשר מונה למנהל האגודה לאמנות במנהיים ושימש כחבר הנהלה במשך עשרים ושלוש שנים, ובסופו של דבר הפך לאוצר. בתפקיד זה הכין קטלוג של עבודותיו, המפרט 124 פריטים.

הוא נפטר משבץ מוחי.

== גלריה ==
<gallery mode="packed" heights="170px">
קובץ:Der Bettelmönch von einer ländlichen Familie bewirthet.jpg|הנזיר המבשר מתארח על ידי משפחה כפרית, 1830
קובץ:Weller Porträt einer Dame mit Brosche.jpg|דיוקן של גברת עם סיכה, המאה ה-19
קובץ:Theodor Leopold Weller - Heimkehr italienischer Landleute - WAF 1182 - Bavarian State Painting Collections.jpg|שיבה הביתה של איכרים איטלקים, 1831
קובץ:Theodor Leopold Weller - Zigeunerin wahrsagend* - 556 - Staatliche Kunsthalle Karlsruhe.jpg|חיזוי עתידות צועני, 1834
קובץ:Theodor Leopold Weller, Besuch im Gefängnis.JPG|ביקור בכלא, 1832
קובץ:Theodor Weller - Skördeglädje (1865).jpg|שמחת קציר, 1865
קובץ:Theodor Leopold Weller - Italienisches Mädchen mit Wasserkrug - 555 - Staatliche Kunsthalle Karlsruhe.jpg|נערה איטלקית עם כד מים, 1848
</gallery>

== קישורים חיצוניים ==

== הערות שוליים ==

קטגוריה:ציירים גרמנים
קטגוריה:גרמנים שנולדו ב-1802
קטגוריה:גרמנים שנפטרו ב-1880
דרך האבנים הצהובות

[[דורותי גייל והאריה הפחדן במפגשם הראשון על דרך האבנים הצהובות - איור מאת ויליאם וולאס דנסלו מתוך הספר המקורי, 1900]]
דרך האבנים הצהובות (באנגלית: Yellow Brick Road; בתרגום חופשי, "דרך הלבנים הצהובות") היא דרך דמיונית המשמשת כחלק ניכר מהאירועים המרכזיים בספר "הקוסם מארץ עוץ" של הסופר ליימן פרנק באום, ובחלק מספרי ההמשך בסדרת ספרי עוץ, ביניהם "ארץ עוץ המופלאה" ו"נערת-הטלאים מעוץ".

הדרך הונצחה באלבומו של אלטון ג'ון משנת 1973, "Goodbye Yellow Brick Road".

==הדרך==
הדרך מתוארת כשביל שאבניו צבועות בצהוב, כאשר לפי פרשנים מסוימים הדרך מסמלת שמחה ותקווה ולכן היא צבועה בצבע זה. ניכר שהדרך היא הדרך הראשית בארץ עוץ ונראה שמסלולה בנוי כך שהוא מגיע ליעד האולטימטיבי, "עיר הברקת", העיר הגדולה שבה גר הקוסם. בספר "נערת-הטלאים מעוץ", הלוקח חלק בסדרת ספרי עוץ, מתגלה כי ישנה עוד דרך אבנים צהובות שמובילה לעיר הברקת ונראה שדורותי גייל הלכה במסוכנת מבין השתיים.

על פי תאוריה של קוראי סדרת הספרים, לכל ארץ יש דרך אבנים שמובילה אל עיר הברקת, וההבדל בין הדרכים הוא הצבע שלהן. לתאוריה זו אין שום ביסוס בספרים עצמם, אבל בסדרת האנימה "הקוסם מארץ עוץ" היא מומשה, וכאשר דורותי הלכה לפגוש את הקוסמת מהדרום היא השתמשה בדרך האבנים האדומות.

==הבדלים בין הדרך בספרים לדרך בעיבודים שונים==
* בספר, שלא כמו בעיבודים קולנועיים, דורותי גיבורת הספר נאלצת לחפש את הדרך עד שהיא מוצאת אותה.
* בספר נראה שהדרך אינה סלולה לכל אורכה וישנם קטעים שבהם היא דקה, אבניה שבורות והיא עוברת על צוקים ועמקים. לעומת רוב העיבודים הקולנועיים שבהם הדרך סלולה ומסודרת.
* בסרט "הקוסם מארץ עוץ" משנת 1939, נראה שבאותו מקום שבו מתחילה דרך האבנים הצהובות מתחילה גם דרך על אבנים אדומות, מה שלא נזכר בספרים. באותו עיבוד נראה שבהמשך הדרך ישנו פיצול בצורת מזלג שבו דורותי צריכה לבחור לאן היא ממשיכה. היא בוחרת בדרך הנכונה, אך בספרים מתואר שאין שום פיצולים לאורך הדרך והדרך בנויה רק כמסלול אחד.

==דרכי אבנים צהובות אמיתיות ==
ההערכה היא שהדרך שבהשראתה יצר באום את "דרך האבנים הצהובות" היא דרך כזאת שהייתה קיימת בעיר ניו יורק, סמוך לאקדמיה הצבאית שבה למד.

על פי אגדה מקומית, דרך האבנים הצהובה נגזרה מכביש מרוצף בלבנים צהובות ליד הולנד, מישיגן, שם שהה באום בקיץ.

העיר אית'קה שבמדינת ניו יורק, טוענת גם היא שהיא מהווה השראתו של פרנק באום. זאת מכיוון ששם הוא פגש את מי שהייתה בהמשך לאשתו, מוד גייג באום, בזמן שהיא למדה באוניברסיטת קורנל. באותה תקופה, סללו כבישים מקומיים באמצעות לבנים צהובות.

דרכי אבנים צהובות ניתן למצוא גם באברדין, דקוטה הדרומית; אלבני, ניו יורק; רוסוויל (מחוז בולטימור), מרילנד; מונטקלייר, ניו ג'רזי (פארקהרסט פלייס ודרך אפטרלו); ברונקסוויל, ניו יורק (בכבישים של פרסקוט ועמק); שיקגו, אילינוי; ליברל, קנזס; סדאן, צ'יטנגנגו, ניו יורק, וכן בית ספר באבינגטון, פנסילבניה ומחוצה לה בסופיה, בולגריה. בנוסף, חלקים מכביש 54 בארצות הברית במדינת קנזס הוגדרו כ"דרך האבנים הצהובות".

== הערות שוליים ==

קטגוריה:מקומות בדיוניים
קטגוריה:הקוסם מארץ עוץ
פטר פון הס

פטר הינריך למברט הס (בגרמנית: Peter Heinrich Lambert von Hess; 29 ביולי 1792 – 4 באפריל 1871) היה צייר קרבות וז'אנר גרמני.

== ביוגרפיה ==
הס היה בנו של החרט קרל ארנסט כריסטוף הס. משנת 1782 אביו היה פרופסור לחריטת נחושת באקדמיה לאמנות בדיסלדורף, בשנת 1783 עבר האב למינכן, מאוחר יותר חזר לדיסלדורף, שם נישא למארי למברטין, בשנת 1791. את שיעורי האמנות הראשונים הוא קיבל מאביו בדיסלדורף. משנת 1800 הס יצר את התחריטים הראשונים שלו, בעיקר העדיף תיאורים של בעלי חיים.<ref>Chisholm, Hugh, ed. (1911). "Hess". Encyclopædia Britannica (11th ed.). Cambridge University Press.</ref>

בשנת 1806 בגיל 14 התקבל הס לאקדמיה לאמנות במינכן. הוא הצליח לעשות את שירותו הצבאי במטכ"ל הכללי של הנסיך קרל פיליפ פון ורדה. הוא עשה זאת במהלך המלחמות בין השנים 1813–1815 וגם היה בקונגרס וינה. במהלך תקופה זו יצר הס מספר רב של רישומים, אשר היוו את הבסיס לציורי השמן שלו.

מאוחר יותר, הס נסע לצורכי לימוד דרך שווייץ, איטליה ואוסטריה. בעבודתו המוקדמת התמונות שיצר היו קטנות למדי, התמונה הראשונה בפורמט גדול מאת פטר הס הייתה תיאור הקרב בארקיס סור אובה במאי 1814.

בשנת 1833 ליווה את המלך אוטו הראשון ליוון. בשנת 1835 עשה עליו ציור בצבעי שמן עם דיוקנאות רבים. 1839 תמונה שנייה מציגה את קבלת הפנים של אוטו באתונה. בשנת 1839 הס קיבל את הזמנתו של הצאר ניקולאי הראשון לסנט פטרסבורג ומוסקבה והציג את המאורעות העיקריים של 1812 בשמונה תמונות קרב גדולות.

במינכן, הוא ועוזרו נילסון ביצעו 39 פרסקאות מההיסטוריה של היוונים ומלחמת עצמאותם.

בשנת 1861 הוענק לו צלב האביר של מסדר הכבוד של הכתר הבווארי וקיבל גם תואר אצולה.

בשנת 1853 קיבל אות של המסדר הבווארי למדע ואמנות. הוא זכה גם לכבוד ולמדליות זרות, כמו מליאופולד מלך בלגיה.

הס נפטר בגיל 78 ב-4 באפריל 1871 במינכן.

== גלריה ==
<gallery mode=packed heights="170px" >
קובץ:1829 Hess Palikaren bei Athen anagoria.JPG
קובץ:Anagnostaras by Hess.jpg
קובץ:Mavrokordatos by Hess.jpg
קובץ:Petrompeis by Hess.jpg
קובץ:Crossing the Berezina River, by Peter von Hess.jpg
קובץ:Battle of Borodino on 26 August (7 September) 1812 (by Peter von Hess, original colors version).jpg
</gallery>

== קישורים חיצוניים ==

== הערות שוליים ==

קטגוריה:ציירים גרמנים
קטגוריה:גרמנים שנולדו ב-1792
קטגוריה:גרמנים שנפטרו ב-1871
ועדת השרים להצטיידות

ועדת שרים לעניין אישור תוכניות פיתוח והצטיידות של מערכת הביטחון המכונה בקצרה "ועדת השרים להצטיידות" היא ועדה בממשלת ישראל, בראשות ראש הממשלה המוסמכת לאשר רכישת ציוד צבאי או תוכנית פיתוח לצה"ל, הוועדה דנה בעיקר בצורך הצבאי בציוד, האם יש לו חלופות אפשריות, מה יהיו ההשלכות של הציוד על תקציב מערכת הביטחון בשנים שלאחר האישור, כיצד ימומן וכו'.

הוועדה מתכנסת לאשר תוכניות פיתוח או הצטיידות צבאית רק כאשר מדובר על סכומים הגבוהים מכ-500 מיליון שקלים כאשר יש תקציב מדינה רב-שנתי או 200 מיליון שקלים במקרה ויש תקציב מדינה שנתי.

== היסטוריה ==

בנובמבר 2012 אישרה הוועדה רכישת מספר מערכות כיפת ברזל נוספות מלבד אלו הקיימות וזאת בסכום של כ-750 מיליון שקלים, האישור בא זמן מה לאחר שיחה שנערכה בין שר הביטחון, אהוד ברק למקבילו האמריקאי, מזכיר ההגנה ליאון פנאטה בעניין זה.

באוגוסט 2017 אושרה רכישה של כ-17 מטוסי F-35, על פי משרד הביטחון מחירו של כל מטוס עומד על כמעט 100 מיליון דולרים.

במרץ 2018 אישרה הוועדה את התוכנית של צה"ל ומשרד הביטחון להצטיידות במאות נגמש"ים גלגליים מסוג "איתן" וכן את פיתוחו של התותח העתידי שצפוי להיות ברשות צה"ל.

באוקטובר 2020 פורסם בתקשורת כי נדחה דיון של הוועדה בעניין ההצטיידות ורכישה של כ-50 מטוסי קרב חדשים (חלקם מהם טייסות קרב מסוג F-35 ו-F-15, מטוסים מתדלקים מסוג KC-46), כ-20 מסוקי תבולה (שעל פי פרסומים יחליפו מסוקי היסעור, אלו יהיו מסוקי הסיקורסקי CH-53K קינג סטליון של לוקהיד מרטין. הדיון נדחה לאור בעיות במימון כלי הטיס והתנגדותו של משרד האוצר לדחות את פירעון הלוואה הקודמת מ-2021 ל-2028.

רק בפברואר 2021 חודש אותו דיון, לאחר כ-3 שנים של דחייה. במסגרת תוכנית הפיתוח ירכשו מטוסי התדלוק, מטוסי התובלה, כלי חימוש כבדים ומדויקים, פצצות חודרות בונקרים, מסוק תובלה ועוד. גם במקרה זה משרד האוצר התנגד לעסקה בטענה כי "מאחר שלא נקבע מי צפוי לספוג בשנים שלאחר אישור העסקה את הריבית של הלוואות שנלוו עליה, העסקות יושלמו על ידי המדינה.

== מבנה הוועדה וסמכויותיה כיום ==
הרכב הוועדה הנוכחי ותחום סמכותה נקבעו בהחלטת ממשלה מספר 121 מתאריך 12 בפברואר 2023.

=== חברי הוועדה ===
{| class="wikitable"
|+
|-
! colspan="2" |שם
!תפקיד
!מפלגה
|-
! colspan="4" |מינוי על-פי חוק
|-
|גבול 
|בנימין נתניהו
|ראש הממשלה <small>יו"ר הוועדה</small>
|הליכוד
|-
|145x145 פיקסלים 
|אבי דיכטר
|שר החקלאות ופיתוח הכפר <small>מ"מ יו"ר הוועדה</small>
|הליכוד
|-
|153x153px פיקסלים
|יואב גלנט
|שר הביטחון 
|הליכוד
|-
|143x143 פיקסלים
|רון דרמר
|השר לנושאים אסטרטגיים
|ללא שיוך פוליטי
|-
|136x136 פיקסלים
|בצלאל סמוטריץ'
|שר האוצר
|הציונות הדתית
|-
|145x145 פיקסלים
|אלי כהן
|שר החוץ
|הליכוד
|-
|153x153px
|גילה גמליאל
|שרת המודיעין
|הליכוד
|}

=== סמכויות הוועדה ===
* אישור כל תוכנית פיתוח או הצטיידות במערכת נשק חדשה בסכום שגבוה מ-400 מיליון שקלים בתקציב מדינה רב-שנתי או 150 מיליון שקלים בתקציב שנתי, או הגדלת תוכנית קיימת בשיעור העולה על 30% במצטבר
* בחינת יישום הפרויקטים וניצול התקציב שהוקצה לו
* יכולת להטיל על ראש המטה לביטחון לאומי להקים צוות בראשותו שיכלול מספר נציגים ממערכת הביטחון, נציג מטעם אגף התקציבים ונציג של החשב הכללי

== הערות שוליים ==

קטגוריה:ועדות שרים
קטגוריה:ציוד צבאי בישראל
קרב סן חסינטו

קרב סן חסינטו (בספרדית: Batalla de San Jacinto, באנגלית: Battle of San Jacinto) היה הקרב האחרון במהלך המהפכה הטקסנית, שאירע ב-21 באפריל 1836, שלושים קילומטרים ממזרח לעיר יוסטון המודרנית. בסיום הקרב לכדו הכוחות הטקסנים, בפיקודו של סם יוסטון, את הגנרל המקסיקני, אנטוניו לופס דה סנטה אנה. הקרב הביא לנסיגת הכוחות המקסיקנים דרומה מנהר הריו גראנדה ולהקמתה של רפובליקת טקסס.

== רקע לקרב ==
במהלך המהפכה הטקסנית לעצמאות ממקסיקו ואיחוד עם ארצות הברית, יצא הצבא המקסיקני להפיל את הכוחות המורדים ביד ברזל. במהלך קרב אלמו תקף הצבא המקסיקני גם במורדים טקסנים אך גם באזרחים. אזרחי טקסס הגיבו להרס בקרב אלמו וטבח הטקסנים הלא חמושים בזעם. כוחות מתנדבים מיהרו להצטרף לצבא הגדל של רפובליקת טקסס הנאבקת לעצמאות בראשותו של הגנרל סם יוסטון. בינתיים, הגנרל המקסיקני אנטוניו לופס דה סנטה אנה הצעיד את צבאו כדי למחוץ את המורדים הטקסנים.

יוסטון נמנע ממגע עם הצבא המקסיקני המתקדם עד שצבאו בטקסס צבר כוח אדם נרחב והכשרה. סנטה אנה, לעומת זאת, פיצל את כוחו, ושלח כמה יחידות לאבטח את קו האספקה הארוך שלו ואילו אחרים נשלחו לכבוש את מעון ממשלת טקסס הזמנית. הוא הוביל באופן אישי את 600 החיילים הנותרים אחרי יוסטון.

== הקרב ==
ב-20 באפריל נפגשו שני הצבאות באזור שפלה מלאת ביצות ליד נהר סן חסינטו. סנטה אנה ניסה להעריך ללא הצלחה את העמדה הטקסנית והיו חילופי אש ארטילריים. כאשר הגיעו כ-500 חיילים להיות לתגבורת מקסיקנית סנטה אנה החליט להקים מחנה ולתצפת עם חייליו החדשים והעייפים לפני יציאה למתקפה, אך הוא לא הצליח להציב תצפיתנים. כשלא הגיעה עוד אש חדשה מצד הטקסנים בבוקר, החיילים המקסיקניים נרגעו עוד יותר.

מועצת המלחמה הטקסנית הצביעה בינתיים בעד יציאה להתקפה, ויוסטון הכין את 900 החיילים הטקסנים תחת פיקודו לקראת תקיפה מסוכנת באותו אחר הצהריים. כוחותיו הרכובים נעו סביב האגפים המקסיקניים בעוד קו הקרב הטקסני נע במהירות ובשקט ישירות על פני הערבה הפתוחה. הם התגלו בטווח של 200 מטר מהמחנה המקסיקני. באותו הרגע, הארטילריה של יוסטון פתחה באש, וחיל הרגלים הטקסני ביצע גיחה. לאחר ימים של נסיגה, אנשיו של יוסטון ביצעו את ההתקפה, הפתיעו את הכוח המקסיקני הנח, וצעקו: .

הטקסנים ירו מטווח קרוב ונעו אל תוך המחנה המקסיקני בעודו ננטש על ידי חייליו המבוהלים. ההגנה של סנטה אנה קרסה כשמקסיקנים נבהלים ניסו לברוח מהפרשים מעבר לביצות. לאחר קרב של שמונה עשרה דקות, המקסיקנים שנותרו נכנעו, אך סנטה אנה ניסה לברוח משדה הקרב על סוסו. תוך 24 שעות נהרגו כ-600 מקסיקנים ונלכדו יותר מ-700, כולל בסופו של דבר סנטה אנה עצמו, ששוחרר אז לאחר שהגיע להסדר עם יוסטון לסיום המלחמה. תשעה מאנשי יוסטון נהרגו או נפצעו אנושות, וכ-30 נפצעו קלות.

== מורשת ==
הקרב הביא לסיום המהפכה הטקסנית ולנסיגת הכוחות המקסיקנים דרומה מנהר הריו גראנדה. עם נסיגת המקסיקנים הוכרה עצמאות רפובליקת טקסס בידי האימפריה הבריטית וממלכת הצרפתים. מאוחר יותר סופחה טקסס לתוך ארצות הברית וטענותיה לשטח מקסיקני הפכו לטענותיה של ארצות הברית, דבר שהיה גורם מרכזי בפריצתה של מלחמת ארצות הברית–מקסיקו.

לזכר הקרב הוקמה אנדרטת סן חסינטו.

== ראו גם ==
* המהפכה הטקסנית
* סם יוסטון
* קרב אלמו

== קישורים חיצוניים ==

* [http://www.sonsofdewittcolony.org//batsanjacinto.htm קרב סן חסינטו], מושבת דה-ויט
* 

קטגוריה:המהפכה הטקסנית
קטגוריה:טקסס: היסטוריה
קטגוריה:מקסיקו: היסטוריה צבאית
קטגוריה:רפובליקת טקסס
קטגוריה:1836
קטגוריה:ארצות הברית: היסטוריה
קנבה

קנבה (באנגלית: Canva) היא פלטפורמה לעיצוב גרפי מקוון המשמשת ליצירת גרפיקה לתמונות, סרטונים, מצגות, פוסטרים, מסמכים, פוסטים ברשתות חברתיות ותכנים חזותיים אחרים. הפלטפורמה כוללת גם תבניות גרפיות מוכנות לשימוש המשתמשים וגם משלבת אפליקציות שונות, לרבות אפליקציות בינה מלאכותית, כדוגמת הרחבת תמונה קיימת או יצירת תמונה מטקסט. 

הפלטפורמה חופשית לשימוש בסיסי, והיא מציעה גם פיצ'רים שזמינים למנויים בתשלום בלבד: Canva Pro ו-Canva for Enterprise. משתמשים יכולים לשלם גם עבור הדפסה ושליחה של מוצרים פיזיים.

== קנבה בחינוך ==
מחנכים יכולים לערב ולהניע תלמידים בכל מקום שבו הם נמצאים על ידי מתן משוב בזמן אמת. ניתן לשתף עבודה כמטלות ישירות דרך קנבה או באמצעות מערכת ניהול למידה (LMS).<ref></ref>

קנבה מאפשרת לתלמידים להדגים את הלמידה שלהם באמצעות פורמטים שונים, כולל פרויקטים קבוצתיים, סרטונים, פוסטרים ועוד. גמישות זו עוזרת לתלמידים לפתח מיומנויות חיוניות ביצירתיות, תקשורת ושיתוף פעולה.

== נגישות ==
קנבה מחויבת לספק כלי נגישות כדי להבטיח שעיצובים יהיו כוללניים. עם נגישות עיצוב, משתמשים יכולים לזהות בעיות נגישות בעיצובים שלהם ולטפל בהן מבלי להיות מומחים לנגישות.

השימוש בכלי הנגישות של קנבה אינו מבטיח עמידה בכל דרישות הנגישות, אך הוא מסייע רבות בהשגתן. יוזמה זו היא חלק מהמאמץ המתמשך של קנבה להיות כלי העיצוב הנגיש ביותר בעולם.<ref></ref>
== היסטוריה ==
חברת קנבה נוסדה ב-28 ביוני 2012 בפרת' שבאוסטרליה על ידי מלאני פרקינס, קליף אוברכט וקמרון אדמס.<ref></ref> בתחילה היו לה 750,000 משתמשים, ונכון ל 2024 יש לה כ- 150,000,000 משתמשים.<ref></ref> 

== קישורים חיצוניים ==

* 

* יעל קנדר, [https://www.calcalist.co.il/shopping/article/byx11mmhla הסטודנטית ששינתה את חוקי העיצוב הגרפי: הסיפור מאחורי Canva], באתר כלכליסט, 11 באפריל 2024 

== הערות שוליים ==

קטגוריה:תוכנות גרפיות
קטגוריה:חברות אוסטרליות
ארנה פרידמן

ארנה יוז'ף פרידמן (בהונגרית: Friedmann Ernő József; בודפשט, 1 באוקטובר 1883<ref></ref> – 1944) היה עורך דין יהודי-הונגרי, סופר של ספרות מקצועית משפטית, פרופסור באוניברסיטה, חבר האקדמיה ההונגרית למדעים שניספה בשואה.

==ביוגרפיה==
ארנה פרידמן נולד במשפחה יהודית כבנם של אוטו פרידמן בנקאי ושל דבורה שווייצר. לאחר לימודי משפטים בהונגריה עסק בעריכת דין משנת 1908 ומשנת 1911 שירת במשרד הדת והחינוך הציבורי של ממלכת הונגריה (במסגרת האימפריה האוסטרו-הונגרית), שם עסק בסוגיות רפורמות בחינוך המשפטי. בין השנים 1912–1917 היה פרופסור למשפט רומי באקדמיה למשפטים בקושיצה, בין השנים 1917–1920 היה פרופסור באוניברסיטה הטכנולוגית של בודפשט, ואחר כך עבד שוב כעורך דין פרטי. בין השנים 1933–1939 היה העורך האחראי של היומון מאדיאר הירלאפ (Magyar Hírlap). הוא שיתף פעולה עם הלקסיקון המשפטי ההונגרי וערך את הסדרה שכותרתה "עבודות משפט פלילי". לאחר כיבוש הונגריה על ידי הוורמכט (מבצע מרגרטה) בשנת 1944 הוא גורש כנראה למחנה השמדה ואין עליו יותר מידע.

== עבודותיו ==
* על האחריות המוגבלת (1902)
* שמרנות והתקדמות במשפט הפלילי (1907)
* מעשים לענישה והסכנה ציבורית (בודפשט, 1908)
* פסקי דין ללא הגבלת זמן (בודפשט, 1910)
* אחריות מוגבלת במשפט הפרטי (1910–1911)

== לקריאה נוספת ==
* [http://mek.oszk.hu/00300/00355/html/ABC03975/04742.htm לקסיקון ביוגרפי הונגרי I-II.] עורך ראשי. אגנש קניירש. בודפשט, 1967–1969
* לקסיקון יהודי הונגרי. פטר אויווארי. בודפשט, 1929. עמ' 295. [https://mek.oszk.hu/04000/04093/html/0303.html גישה מקוונת]
* מי זה מי? לקסיקון בני דורינו. בודפשט, 1937.
* [https://opac-nevter.pim.hu/record/-/record/PIM87612 ארנה פרידמן בספריית המוזיאון הספרותי פטפי]

== קישורים חיצוניים ==

== הערות שוליים ==

קטגוריה:נספי השואה
קטגוריה:יהודים חברי האקדמיה ההונגרית למדעים
קטגוריה:עורכי דין יהודים הונגרים
קטגוריה:עורכי עיתונים יהודים הונגרים
קטגוריה:בוגרי אוניברסיטת אטווש לוראנד בודפשט
קטגוריה:יהודים בשואה: הונגריה
קטגוריה:בודפשט: אישים
קטגוריה:יהדות בודפשט
קטגוריה:ילידי 1881
קטגוריה:נפטרים ב-1944
מלוויל ברגהיים

מלוויל ברגהיים (1813–1890) היה יהודי מומר, מצלמי ארץ-ישראל הראשונים ובנקאי בארץ ישראל.

==קורות חיים==
ברגהיים נולד כיהודי בשוורונץ במחוז פוזנן שבפרוסיה וב-1834 עבר לאנגליה. באנגליה המיר את דתו לנצרות ולמד רוקחות. ארגון מסיונרי בשם החברה הלונדונית להפצת הנצרות בקרב היהודים שלח את ברגהיים על מנת לסייע במוסדות הרפואיים של הארגון בירושלים. כנהוג באותה תקופה הוא התלווה לרופא מטעם הארגון, אלברט גרשטמן יהודי מומר גם הוא שככל הנראה לא היה רופא במשמעותו כיום, לביקורי בית וכך הכיר את אוכלוסיית העיר.

עם מחלתו ועזיבתו את ארץ ישראל של גרשטמן, שלח המסיון רופא חדש, ד"ר אדוארד מק-גאוון, שפתח את מרפאתו בביתו של ברגהיים ב. מכאן התפתח בית החולים של המיסיון האנגלי, שלימים יהיה ברחוב הנביאים.

מתוך הכרותו של ברגהיים את העיר ואת תושביה החל לעסוק גם בסחר של שטרות והמחאות. ברגהיים פיתח את עיסוקו בכספים, הקים בנק להלוואות ב-1851 והפך לבעל אמצעים. ב-1881 הצטרף אליו בנו, סם, והוא פרש ב-1883. בנו לא נחל הצלחה בניהול הבנק ומלוויל שב לבנק ב-1885 לפעילות בבנק עם שני בניו, טימותי וכריסטופר.

כתוצאה מתהליך הקפיטולציות, שבו נהנו נתיני המעצמות בארץ ישראל מחסות מדינות, חזר לאזרחותו הפרוסית עת נפתחה בירושלים הקונסוליה הפרוסית ב-1952.

בסוף 1877 - תחילת 1878 הקים, ליד שער שכם, טחנת קמח הפועלת על קיטור הראשונה בארץ ישראל. מאחר שהיה יהודי מומר ראו בו היהודים כיהודי לטובת כשרות הקמח האיכותי שיצא מטחנתו. כלומר לבטח שמר על דיני תרומות ומעשרות.

ברגהיים בנה ב-1880 את בית ברגהיים שמהווה כיום חלק מקריית עיריית ירושלים. בניין נוסף שבנה ברגהיים, באזור רחוב הנביאים בירושלים, יהיה לימים מלון קאמיניץ שהשכיר אותו לכולל ווהלין - ירושלים.

לבנק היו חובות אבודים כולל של מוזם שפירא, אספן וסוחר עתיקות שהתאבד אחרי מכירת מגילות מזויפות לכאורה למוזיאון הבריטי. הבנק של ברגהיים פשט את הרגל אחרי כ-40 שנה ב-1892. הבנק היה ראשון בשרשרת של בנקים עם אוריינטציה גרמנית שפעלו בירושלים ובארץ ישראל.

אחרי מותו של ברגהיים ופשיטת הרגל של הבנק שהיה כבר בניהולו של טימותי נאלצה המשפחה למסור את בית ברגהיים ללורד ביוט. לימים העניק ביוט את הבית לרשות עיריית ירושלים.

ברגהיים התחתן עם מריה דורותי בתו של מומר אחר, שמעון רוזנטל. רוזנטל הסתכסך מאוחר יותר עם אדוארד מק-גאוון. לזוג נולדו מספר ילדים שחלקם נפטרו בהיותם קטנים. בתו, הנרייטה, נישאה לקונסול הגרמני בירושלים הברון פון מינכהאוזן.

מלוויל ברנהיים נקבר בבית הקברות הפרוטסטנטי בהר ציון.

==הערות שוליים==

מלוויל ברגהיים
קטגוריה:בנקאים ארץ-ישראלים
בית הספר לטוב ולרע (סרט)

בית הספר לטוב ולרע (באנגלית: The School for Good and Evil) הוא סרט פנטזיה אמריקאי שבוים על ידי הבמאי פול פייג, מבוסס על רומן באותו השם מאת סומן צ'יינני, ומופק על ידי המפיקים ג'ו רוט, ג'פרי קירשנבאום, ג'יין סטארטז, לורה פישר ופייג.

הסרט עלה לשירות הזרמת המדיה של נטפליקס ב-19 באוקטובר 2022.

==תקציר העלילה==
סופי ואגתה נחטפות מהעיירה ומועברות לבית הספר לטוב ולרע, תלמידי בית הספר מפוצלים לשתי קבוצות – אחת לומדת בבית הספר לטוב והאחרת לומדת בבית הספר לרע. בכל אחת מהקבוצות יש בנות ובנים. סופי שובצה בבית הספר לרע ומנסה לעבור לבית הספר לטוב. אגתה שובצה בבית הספר לטוב ומנסה למצוא דרך לשוב הביתה ומקווה שסופי תחזור איתה. ידידותן ארוכת-השנים עומדת למבחן גורלי.

==צוות השחקנים==
* סופיה ויילי – אגתה
* סופיה אן קרוזו – סופי
*ג'יימי פלאטרס – טדרוס
*קיט יאנג – רפל
* שרליז ת'רון – ליידי לסו
* קרי וושינגטון – פרופסור קלריסה דאווי
* לורנס פישבורן – מנהל בית הספר
* מישל יאו – פרופסור אמה אנמון
* ארל קייב - הורט

==הפקה==
===פיתוח===

זמן קצר לאחר יציאת הספר הראשון בסדרה לאור, המפיק ג'ו רוט שיתף פעולה חברת "Jane Startz Productions" על מנת לרכוש את זכויות הפקת העיבוד הקולנועי שיתבסס על הספר. פחות משבועיים לאחר פרסום הספר, אולפני יוניברסל זכו במכירה הפומבית ובעסקה בת שבע ספרות עבור דמי ההפקה והתסריטאות. רוט, סטארטז ופלאק פאטל מונו כמפיקים וצ'יינני התעתד לכתוב את התסריט לסרט יחד עם התסריטאית מאליה סקוטש מארמו. במאי 2020, הודיעה נטפליקס כי היא קנתה את זכויות הפקת הסרט ושכרה את הבמאי פול פייג לבימוי והפקת הסרט, לצדם של רוט, ג'פרי קירשנבאום, סטארטז, לורה פישר.
===ליהוק===
תהליך הליהוק לסרט נוהל על ידי מנהל הליהוק פיונה וייר. עם כניסתה לתפקיד, וייר פתחה מיד בליהוק למספר תפקידים. ב-18 בדצמבר 2020, פייג צייץ כי השחקניות סופיה אן קרוזו וסופיה ויילי לוהקו לדמויותיהן של סופי ואגתה. בינואר 2021, וייר סגרה את תהליך הליהוק. ב-19 בפברואר 2021, פייג הכריז דרך חשבון הטוויטר שלו על ליהוקן של שרליז ת'רון וקרי וושינגטון. ב-12 במרץ 2021, פייג הכריז דרך הטוויטר על ליהוקם של לורנס פישבורן ומישל יאו. ב-19 במרץ, הודיע פייג על ליהוקם של ג'יימי פלאטרס וקיט יאנג.

===צילומים===
צילומי הסרט מתקיימים באולפני "בלפסט הרבור" שבבלפסט, צפון אירלנד. מנכ"ל האולפנים, ג'ו אוניל, הצהיר כי הצילומים יימשכו כשבעה חודשים. לקראת תחילת הצילומים, ההפקה התעדכנה בפרוטוקולי העבודה הבטוחים של נציבות הקולנוע הבריטית, שנקבעו בעקבות התפרצות מגפת הקורונה. פייג הצהיר כי הוא "נרגש לחלוטין" מהצילומים בבלפסט.

==הפצה==
הסרט עלה לשירות הזרמת המדיה של נטפליקס ב-19 באוקטובר 2022.

==קישורים חיצוניים==

==הערות שוליים==

קטגוריה:סרטי 2022
קטגוריה:סרטי פנטזיה אמריקאיים
קטגוריה:סרטי נעורים אמריקאיים
קטגוריה:סרטים לכל המשפחה
קטגוריה:סרטים אמריקאיים מבוססי ספרים
קטגוריה:נטפליקס: סרטים
גדי פריימן

גדי פריימן
גדי פריימן (נולד ב־25 בנובמבר 1958) הוא פסל ישראלי, ידוע בפיסול יצירת אמנות באבן וברונזה, המגלמות תנועה באמצעות קווים אנרגטיים וזורמים.

==ביוגרפיה==

פריימן נולד בלודג' שבפולין, ילד שני ליצחק ניצול שואה ולאנא פריימן. עם עלייתם בשנת 1966 לישראל, שוכנו בכפר סבא. 
בבגרותו נשלח להתחנך בכפר הנוער הדסה נעורים ולאחר שחרורו מצה"ל בשנת 1982 עבר להתגורר ביישוב הקהילתי משמר דוד ביחד עם אשתו, והחל לעסוק בחקלאות כרמים. במקביל החל לפתח את תחביב הפיסול.

את עבודת האבן הראשונה יצר במחסן נטוש בקיבוץ משמר דוד (בשנת 1982) ובשנת 1995 בנה סטודיו בו הוא יוצר ומציג את עבודותיו עד היום. הסטודיו ממוקם על גבעה בשפלת יהודה הצופה על ירושלים והים התיכון ומושך אליו מבקרים רבים מרחבי הארץ והעולם.

עבודותיו מאופיינות בקווים אנרגטיים וזורמים ופסליו יוצרים תחושה של תנועה. הן משקפות תחושת מנגינה לצד תהליך ארוך ומתמשך ואת חומרי הגלם מייבא פריימן מהעולם ביניהם דרום אפריקה, איטליה וישראל. 

לאחר מספר שנים שכללו פיסול באבן, החל פריימן לפסל גם בברונזה. תוספת זו פתחה עבורו אפשרויות יצירה חדשות כגון שילובי צבע, טקסטורות ועוד.

==עבודותיו==
עבודותיו של פריימן נחלקות לסדרות:
* סדרת מסכות - עבודותיו בוחנות מסכות כהעמדת פנים ביחסי אנוש ובאינטראקציות אנושיות יומיומיות
* סדרת סיפורי מקרא - ביצירותיו בוחן פריימן נושאים של: יחסי אנוש, יצירה, הדמות הנשית, מעגל החיים וחלוף הזמן דרך דמויות מקראיות ידועות
* סדרת ריקודים - עבודותיו בסדרה זו מעמידות שאלות בנוגע לתנועה
* סדרת הפרפרים - סדרה זו מאופיינת בהתנערות מהמוסכמות, מהתבניות ומהציפיות האנושיות של החברה
* סדרת מערכות יחסים - עבודותיו משקפות את אופיין של יחסי אנוש
* סדרת הציפורים - עבודותיו משחזרות את בעלי הכנף כפי שהוא רואה אותם תוך הימנעות מהניסיון לשחזר אותן
* סדרת כלי נגינה – יצירותיו מאופיינות בתנועה, מנגינה, פעימה וזרימה. הפסלים א-סימטריים, וצורתם משתנה ללא הרף, עם קיפולים וסדקים, אשר מרמזים על אופי המוזיקה

בשנת 2002, הוא ייסד את "בית ספר לפיסול בארד ואבן" ובמהלך השנים הוזמן ליצור פסלים עבור מיזמים ציבוריים מגוונים ביניהם מיזם מערכת השמש קריית מוצקין, מיזם גן סיפור, "על פטריות וגמדים", חולון. קבוצת פסלי אבן ושיש בדמות פטריות וגמדים יצוקים מברונזה, מיזם הנופלים אלקנה (עבור נופלי היישוב אלקנה) ומצפה רותם. 

עבודותיו הוצגו בתערוכות ומוזיאונים ברחבי ישראל והעולם, בהם מוזיאון השפלה בישראל, ארט מיאמי בארצות הברית, גלריה ברטוקס בצרפת, גלריה ברונו סינגפור ועוד.

== חיים אישיים ==

פריימן מתגורר כיום בקיבוץ משמר דוד. הוא נשוי לפלורה פריימן ולהם שלושה ילדים.

== קישורים חיצוניים ==
* [https://gadifraiman.com/ האתר של גדי פריימן]

== הערות שוליים ==

2021 02
קטגוריה:ישראלים ילידי פולין
קטגוריה:בוגרי כפר הנוער הדסה נעורים
קטגוריה:אמנים ישראלים
קטגוריה:פסלים ישראלים
קטגוריה:מורים לפיסול בישראל
קטגוריה:ישראלים שנולדו ב-1958
קטגוריה:אנשי הדור השני לשואה
קטגוריה:משמר דוד: אישים
ארנסט פריז

ארנסט פריז (בגרמנית: Ernst Fries; 22 ביוני 1801 – 11 באוקטובר 1833) היה צייר נוף גרמני במעבר מהרומנטיקה לריאליזם.

== ביוגרפיה ==
ארנסט פריז נולד בהיידלברג לבנקאי, בעל מפעל ואספן הציורים כריסטיאן אדם פריז. אהבת אביו לאמנות והמצב הכלכלי הטוב במשפחתו אפשרו לו השכלה אמנותית ונסיעות ללא דאגות כלכליות. שני אחיו, וילהלם וברנהרד פריז, שנולדו כמעט עשרים שנה לאחר מכן, הפכו גם הם לציירים.<ref></ref>

משנת 1810, ארנסט פריז, יחד עם קרל פיליפ פור וקרל רוטמן, קיבלו שיעורים מפרידריך רוטמן, אביו של קרל רוטמן, מאסטר באוניברסיטה בהיידלברג. החל משנת 1815 קיבל ארנסט פריז שיעורים מקרל קונץ בקרלסרוהה. בשנת 1816 המשיך את לימודיו במינכן. בשנת 1818 הגיע לדרמשטאדט, שם התאמן בפרספקטיבה ורישום אדריכלי עם גאורג מילר.

עם השנים פריז פנה יותר ויותר לציור נוף. בשנת 1820/21 למד באקדמיה במינכן. ארנסט פריז נסע לריינלנד, לטירול ולזלצבורג. בין השנים 1823–1827 הוא נסע למסע הלימוד הקלאסי לאיטליה. הוא התגורר ברומא. לאחר שחזר לגרמניה שהה במינכן, אך שב בשנת 1831 לקרלסרוהה, סמוך לביתו בהידלברג, שם מונה לצייר החצר של הדוכס הגדול של באדן.<ref></ref>

ארנסט פריז נפטר בקרלסרוהה בשנת 1833 בהתאבדות.

קברו הנוכחי הוא העתק שרף סינתטי שהחליף את קבר אבן החול המקורית. הוא מציג סרקופג עתיק בצורת בית, שמזכיר את האנדרטה הקבורה של ז'אן ז'אק רוסו.

== יצירתו ==
בתקופת שהותו ברומא עשה פריז מסעות פרודוקטיביים ביותר יחד עם אמנים שונים, מה שהפך אותו למומחה בסביבה הקרובה והרחבה יותר של רומא ודרום איטליה. כאן התממשה אמנותו וכישרונו יוצא הדופן התגלה. נופיו האיטלקיים מאופיינים בתפיסה פיוטית של הטבע וטיפול מסוגנן בצורותיו, הם מצוירים בפירוט, בצבע חם, חזק, והרמוני. הנוף נראה רגוע וחופשי במידה רבה מפאתוס רומנטי, ומעידים על הריאליזם ההתחלתי בציור הנוף.

יחד עם קרל רוטמן וקרל פיליפ פור, הקים ארנסט פריז את מרכז הציור של הרומנטיקה בהיידלברג. אוסף עשיר של רישומים, ספרי שרטוטים ותחריטים הנמצאים בבעלות פרטית של צאצא בגרמניה.

ציוריו מיוצגים במוזיאונים שונים: גלריות התמונות הגדולות ואוספי הגרפיקה בהמבורג, ברלין, דרזדן, לייפציג, פרנקפורט, דרמשטאדט, קרלסרוהה ועוד. עם כ-180 עבודות, יש במוזיאון בהיידלברג את אוסף העבודות המקיף ביותר של ארנסט פריז. תערוכות מיוחדות גדולות התקיימו שם בשנים 1927, 1972 ו-2001/2002.

== גלריה ==
<gallery mode=packed heights="170px" >
קובץ:Ernst Fries - Blick auf Amalfi - 12528 - Bavarian State Painting Collections.jpg
קובץ:Ernst Fries - Blick von Kleingemünd auf Neckargemünd - 10132 - Bavarian State Painting Collections.jpg
קובץ:Ernst Fries - San Francesco bei Amalfi - 603 - Staatliche Kunsthalle Karlsruhe.jpg
קובץ:Ernst Fries - The Liris Waterfalls near Isola di Sora - WGA8304.jpg
קובץ:Ernst Fries 001.jpg
קובץ:Ernst Fries - Küste bei Capri mit Blick auf die Faraglioni - 929 - Staatliche Kunsthalle Karlsruhe.jpg
</gallery>

== קישורים חיצוניים ==

== הערות שוליים ==

קטגוריה:ציירים גרמנים
קטגוריה:גרמנים שנולדו ב-1801
קטגוריה:גרמנים שנפטרו ב-1833
טיבורסאלאש

טיבורסאלאש (בהונגרית: Tiborszállás) הוא כפר במחוז סבולץ'-סטמאר-ברג שבצפון מזרח הונגריה. נמצא על גדות נהר קרסנה בסמוך לגבול רומניה.

כמו יישובים רבים באירופה גם בטיבורסאלאש מספר התושבים נמצא בירידה. כך, בשנת 1990 היה מספר התושבים 950 ובשנת 2020 רק 950 תושבים.

הכפר נקרא על שם טיבור קארולי בן למשפחת קארולי, משפחת אצולה הונגרית.

==קישורים חיצוניים==

* 

==הערות שוליים==

קטגוריה:הונגריה: כפרים
קטגוריה:יישובים שהוקמו ב-1955
ואיה

ואיה (בהונגרית: Vaja) היא עיירה במחוז סבולץ'-סטמאר-ברג שבצפון מזרח הונגריה.

==יהודי ואיה==
יהודים החלו להתגורר בואיה כבר בסוף המאה ה-18. הם התפרנסו בעיבודה ושיווקה של תוצרת חקלאית, בעיקר משקאות חריפים, חומץ ושמן. בזמן הקרע ביהדות הונגריה במסגרת קונגרס יהודי הונגריה (1869–1968) הצטרפה הקהילה לזרם האורתודוקסי. בקהילה היו חברה קדישא, בית כנסת וחברות צדקה.

אחרי החלת החוקים היהודיים משנת 1938, שנועדו להגביל את היהודים בתחומי הכלכלה והתרבות, נותרו כ-40 משפחות יהודיות בואיה ללא פרנסה.

יחידות צבא הונגריות, שהוקמו בתחילת מלחמת העולם השנייה החלו לבצע מעשי חבלה מעבר לגבול הצ'כי, והם שכנו סמוך לואיה. חייליהן שדדו חנויות בבעלות יהודית, פגעו ביהודים ברחובות הכפר והרגו יהודי אחד.

בשנת 1942 נשלחו גברים יהודים מהכפר לעבודות כפייה. הם גויסו כ"שרות עזר" ליחידות הצבא ההונגרי, שלחמו לצד הגרמנים בחזית המזרח. בעיקר עסקו בעבודות ביצורים ושירותים. משפחותיהם נותרו בכפר ללא פרנסה.

באביב 1944, רוכזו היהודים בבית הכנסת, אז התגנב הכומר הפרוטסטנטי של ואיה לבית הכנסת, ניסה לעודד אותם בדבריו ולקח עמו למשמרת שני ספרי תורה.

לאחר כמה ימים הועברו היהודים לגטו בעיר קישווארדה הסמוכה, שם עונו רבים כדי שימסרו דברי ערך. כמה ימים לפני חג השבועות הובלו יהודי ואיה למחנה ההשמדה אושוויץ.

אחרי המלחמה חזרו לואיה כ-25 יהודים. הם שיקמו את בית הכנסת, ניקו את בית העלמין וחידשו את חיי הקהילה. במשך הזמן התפזרו, רובם עלו לישראל ורק משפחה אחת נשארה במקום.

{| class="wikitable"
! שנה
! מספר היהודים בעיר
! כלל האוכלוסייה
|-
|1840
|20
|
|-
|1880
|123
|1,224
|-
|1910
|246
|
|-
|1920
|238
|
|-
|1930
|220
|
|-
|1941
|172
|2,783
|-
|}

==לקריאה נוספת==
*[https://books.google.co.il/books?id=M60JAQAAIAAJ&lpg&hl=iw&pg=PA278#v=onepage&q=Uszka&f=false ואיה] בפנקס הקהילות הונגריה, עמוד 278-279
*ואיא (נ'יר-ואיא), בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 141. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

==קישורים חיצוניים==

* 
* 

==הערות שוליים==

קטגוריה:הונגריה: ערים
קטגוריה:קהילות יהודיות בהונגריה
קטגוריה:קהילות יהודיות שהושמדו בשואה
ואלאי

ואלאי (בהונגרית: Vállaj) הוא כפר במחוז סבולץ'-סטמאר-ברג שבצפון מזרח הונגריה. ליד נהר קרסנה שבסמוך לגבול רומניה.

==יהודי ואלאי==
בואלאי חיו יהודים בתקופות זמן שונות. מספר יהודים מהכפר נרצחו בשואה.

{| class="wikitable"
! שנה
! מספר היהודים בכפר
! כלל האוכלוסייה
|-
|1840
|4
|
|-
|1880
|1
|1,565
|-
|1910
|20
|
|-
|1920
|24
|
|-
|1930
|21
|
|-
|1941
|4
|3,331
|-
|}

==קישורים חיצוניים==

* 

==הערות שוליים==

קטגוריה:הונגריה: כפרים
הבחירות לנשיאות אבחזיה 2020

הזוכה לנשיאות בבחירות אבחזניה, הנשיא [[אסלן בז'ניה]]
הבחירות לנשיאות אבחזיה נערכו ב-22 במרץ 2020 בעקבות החלטת בית המשפט העליון לבטל את תוצאות הבחירות 2019 ב-10 בינואר, והתפטרותו של הנשיא ראול חג'ימבה בעקבות מחאה נגד נשיאותו.<ref></ref>

אסלן בז'ניה נחשב למוביל הבחירות<ref></ref><ref></ref><ref></ref> ונבחר עם כ-59% מהקולות.

== מועמדים ==
{| class="wikitable"
! colspan="2" |מועמד לנשיאות
! קריירה
! צדדים תומכים
! מועמד לסגן נשיא
|-
| bgcolor="#368118" |
| אדגור ארדזינבה
| שר הכלכלה הנוכחי וסגן ראש הממשלה
| Apsny, Aruaa,<ref>[https://www.ekhokavkaza.com/a/30442021.htm Съезд «Аруаа» поддержал Адгура Ардзинба, ekhokavkaza.com 18. February 2020.] l</ref> פורום לאחדות הלאומית של אבחזיה, מפלגת העם של אבחזיה<ref>[https://www.facebook.com/NPA.Abkhazia/posts/1665686116907302 АНЦЪА УМЩЪАН ДАЛЫРХЫР, facebook.com 17. February 2020.]</ref>
| ארדה אנברוביץ' אשוב
|-
| bgcolor="#FB2527" |
| אסלן בז'ניה
| ראש שירות הביטחון הממלכתי של אבחזיה לשעבר
| אמצחארה,<ref>http://www.amtsakhara.org/ru/events/1320/</ref> אבחזיה המאוחדת<ref>http://rpp-ea.org/index.php/novosti/294-ocherednoe-zasedanie-politsoveta-rpp-ea</ref>
| באדר גונבה
|-
| bgcolor="#EEEEEE" |
| ליאוניד דזאפשבא
| שר לשעבר לענייני פנים אבחזיה
| אקזארה
| ויקטור שמילוביץ' חשבה
|}

== תוצאות ==
{| class="wikitable"
|
|מועמד
|סגן מועמד
|הצבעות
|%
|-
| bgcolor="#368118" |
|אסלן בז'ניה
|באדר גובנה
|53,741
|58.92
|-
| bgcolor="#FB2527" |
|אדגור ארדזינבה
|ארדה אנברוביץ' אשוב
|33,685
|36.93
|-
| bgcolor="#EEEEEE" |
|ליאוניד דזאפשבא
|ויקטור שמילוביץ' חשבה
|2,114
|2.32
|-
|
|אף אחד
|
|
|1.83
|-
|
|סה"כ הצבעות חוקיות
|
|91,207
|100.00
|-
|
|הצבעות תקפות
|
|91,207
|95.90
|-
|
|הצבעות ריקות/לא תקפות
|
|3,902
|4.10
|-
|
|סה"כ הצבעות
|
|95,102
|100.00
|}

== לאחר הבחירות ==
לאחר פרסום תוצאות הבחירות היה בז'ניה במסיבת עיתונאים. הוא הודיע כי רפורמות חוקתיות מתוכננות וכי אלכסנדר אנקבב יהיה ראש הממשלה הבא.

== הערות שוליים ==

קטגוריה:אבחזיה: היסטוריה
קטגוריה:אבחזיה: פוליטיקה
קטגוריה:מערכות בחירות לנשיאות
אבחזיה
המופע של מר שמח

המופע של מר שמח (באנגלית: The Mr. Men Show) היא סדרת טלוויזיה מונפשת אמריקאית-בריטית בת 104 פרקים באורך 11 דקות כל אחד, אשר שודרה לראשונה ב-2 בפברואר 2008. הסדרה מהווה עיבוד לסדרת ספרי הילדים "מר וגברת" שנוצרו בשנות ה-70 וה-80 על ידי הסופר הבריטי רוג'ר הרגריבס ובנו אדם הרגריבס.

הסדרה הופקה על ידי חברות Chorion ו-Renegade Animation ושודרה במקור בערוץ Cartoon Network בארצות הברית וערוץ הטלוויזיה הבריטי Milkshake!. 

בישראל הסדרה שודרה בשנת 2008 בדיבוב עברי בערוץ הופ!.

== תקציר העלילה ==
מבוססת על סדרת ספרי הילדים מר וגברת, הסדרה מתרחשת בעיר דילידייל. הסדרה מתמקדת בהרפתקאותיהם ההומוריסטיות של דמויות העיר מתוך הספרים (וגם כמה שנוצרו במיוחד לכבוד הסדרה). בניגוד לספרים שם הוצגו הדמויות בתור הדמויות הראשיות ביניהם מר דגדוג, מר נזק, מר שמח וגברת קרן אור, פרקי הסדרה מציגה גם מספר דמויות משנה. הפרקים לא מבוססים על הספרים, אולם כל פרק מספר על נושא אחר.

=== דילידייל ===
בניגוד לספרים, שם חיו הדמויות בערים שונות, כל דמויות הסדרה חיות בעיר אחת בשם דילידייל. השם "דילידייל" הומצא על ידי מפיקת הסדרה פגי רייגן. כדי לבטא את השם ההיסטורי פגי הוצגה במלגה בתור "ראש העיר של דילידייל".

== מדבבים בעברית ==
את גרסת הדיבוב לעברית ביימה אפי בן ישראל והפיקה ענבר שטגר עזרא.
* רועי שגב – מר שמח
* שמרית לוי ששון – גברת קרן אור
* דב רייזר – מספר
* אביטל אברג'ל – גברת פטפטת
* אלי לולאי – מר לכלוך / מר חזק
* אפי בן ישראל – גברת עזרה
* גלעד קלטר – מר דקדקן
* דור צויגנבום – מר קטן / מר קפיץ
* זיו מאיר – מר נזק
* מיכל רשף – גברת מהומה / גברת נועזת / גברת מפחידה
* מיכאל עינב – מר מפוזר / מר מרעיש / מר כעסן
* משה פרסטר – מר פחדן
* ניר רון – מר רגזן
* עידו פוס – מר שקט / מר עצלן / מר חטטן
* שמחה ברבירו – מר עקשן / מר דגדוג
* שרית סרי – גברת אופס

== הפקה ==
מספר ציירים עדכנו מהספרים לטלוויזיה. בין השינויים ישנם שינוי שמות, שינוי מבנה גוף ויצירת דמויות חדשות.

== קישורים חיצוניים ==

* 

קטגוריה:סדרות ערוץ הופ!
קטגוריה:סדרות הנפשה אמריקאיות
קטגוריה:סדרות הנפשה בריטיות
קטגוריה:סדרות טלוויזיה אמריקאיות שעלו לשידור בשנות ה-2000
קטגוריה:סדרות טלוויזיה בריטיות שעלו לשידור בשנות ה-2000
קטגוריה:סדרות טלוויזיה המבוססות על ספרים
קטגוריה:Cartoon Network: תוכניות וסדרות
ברנהרד פריז

ברנהרד פריז (בגרמנית: Bernhard Fries; 16 במאי 1820 – 21 במאי 1879) היה צייר נוף גרמני.

== ביוגרפיה ==
ברנהרד פריז נולד בהיידלברג כבן של הבנקאי העשיר, תעשיין ואספן ציורים כריסטיאן אדם פריז. בניגוד לעמיתיו, מצבה הכלכלי של משפחתו אפשר לו לצייר ולנסוע ללא דאגות כלכליות. לאביו, היה אוסף אמנות בעל ערך רב. האוסף כלל ציורים הולנדים מהמאה ה-17.

אחיו הבכור היה הצייר ארנסט פריז. הוא קיבל את שיעוריו הראשונים מצייר ההיסטוריה קרל קופמן בקרלסרוהה. בין השנים 1835 עד 1837 למד באקדמיה במינכן ובאביב 1838 נסע לאיטליה, שם שהה ברומא מסוף 1838 עד 1840.

בשנים 1840 עד 1843, הוא היה תלמיד כיתת ציור הנוף של יוהאן וילהלם שירמר באקדמיה של דיסלדורף.

הוא חזר לאיטליה בשנים 1843 עד סתיו 1846. בשנת 1845 הוא השתתף ב"פסטיבל סרווארו "של התאחדות האמנות הגרמנית. בשנת 1846 חזר לגרמניה.

עבודתו החשובה ביותר היא מחזור 40 הנופים האיטלקיים, שחלקם השוו את מחזור הנופים שצייר קרל רוטמן, הנחשב למודל החשוב ביותר. לאחר השלמתו בשנת 1866 הוא יצר נופים איטלקיים של פלרמו ודיממלן, אגם גארדה ועוד, כמו גם נופים של היידלברג ומוטיבים מסביבתה.

הנופים האיטלקיים של פריז מראים קומפוזיציה נהדרת ורחבה, ואילו הנופים הגרמניים האחרונים מראים ביצוע זהיר מאוד.

הוא נפטר במינכן ב־21 במאי 1879.

אוסף עשיר של רישומים וספרי שרטוטים נמצא בבעלות פרטית של צאצא בגרמניה. ציוריו מיוצגים במוזיאונים שונים: גלריות התמונות הגדולות וחריטות הנחושת בדרמשטאדט, האלה, קרלסרוהה, מינכן, שטוטגרט וציריך. במוזיאון בהיידלברג אוסף מקיף של יצירות מאת ברנהרד פריז.

== גלריה ==
<gallery mode=packed heights="170px" >
קובץ:Bernhard Fries - Die Mamellen bei Civitella - 11459 - Bavarian State Painting Collections.jpg
קובץ:Bernhard Fries - Südliche Gebirgslandschaft am See.jpg
קובץ:Die Champagnertrinker, Andreas Achenbach, 1843.jpg
קובץ:Fries Die Mamellen im Sabinergebirge.jpg
</gallery>

== קישורים חיצוניים ==

== הערות שוליים ==

קטגוריה:ציירים גרמנים
קטגוריה:גרמנים שנולדו ב-1820
קטגוריה:גרמנים שנפטרו ב-1879
מוני דמיוני

מוני דמיוני (באנגלית: Justin Time, "ג'סטין טיים") היא סדרת אנימציה מונפשת קנדית לילדים משנת 2011. הסדרה נוצרה על ידי ברנדון ג'יימס סקוט והופקה על ידי פרנק פלקונה ומרי ברדין.

הסדרה שודרה לראשונה בערוץ .Family Jr ב-22 בספטמבר 2011. בישראל הסדרה שודרה לראשונה בדיבוב לעברית החל משנת 2011 עד שנת 2014 בערוץ הופ!. הסדרה היא בת 3 עונות ו-78 פרקים באורך 12 דקות. שפת המקור של הסדרה היא אנגלית (הסדרה דובבה לשפות נוספות, ביניהן עברית).

שיר הפתיחה של הסדרה בעברית בוצע על ידי ניסו שליו.

== עלילה ==
הסדרה עוסקת בילד בשם מוני, המפליג בזמן בכל פרק לתקופה שונה וביחד עם חבריו אורלי וקפיצי חווה הרפתקאות שונות.

== דמויות ומדבבים ==
במאי הדיבוב בעברית היו אפרת קרצמן (בין השנים 2011–2012) וגדי לוי (משנת 2014) ומפיקי הדיבוב היו אסנת סדן וגלי נשר (משנת 2014).
{| class="wikitable plainrowheaders" style="text-align:center;"
! |שם הדמות
! |מדבב/ת בעברית
|-
|מוני (2011–2012)
|לני קפלן
|-
|מוני (2014)
|נדב ירושלמי
|-
|אורלי
|אורלי תגר
|-
|קפיצי
|ניסו שליו
|-
|אמא (2011–2012)
|מונה מור
|-
|אמא (2014)
|תמי ברק
|-
|אבא / דמויות שונות
|גלעד קלטר
|-
|דמויות שונות
|אמנון וולף
|-
|דמויות שונות
|מולי שולמן
|}

== סקירת הסדרה ==

==קישורים חיצוניים==
* 

קטגוריה:תוכניות טלוויזיה שעלו לשידור בשנות ה-2010
קטגוריה:סדרות הנפשה קנדיות
קטגוריה:נטפליקס: תוכניות וסדרות
קטגוריה:סדרות ערוץ הופ!
שלגיה: היפה מכולם

שלגיה: היפה מכולם (באנגלית: Snow White: The Fairest of Them All) הוא סרט טלוויזיה המבוסס על המעשייה "שלגיה ושבעת הגמדים". הסרט שודר לראשונה באירופה ולאחר מכן שודר בארצות הברית כחלק מהתוכנית "עולמו המופלא של דיסני".

== עלילה ==
ג'ון וג'וזפין רוצים מאוד להביא ילד לעולם, וכשנולדת להם תינוקת עם עור לבן כשלג, שפתיים אדומות כדם ושיער שחור כהובנה, הם קורים לה שלגיה. במהלך הלידה ג'וזפין הולכת לעולמה, משאירה את ג'ון לבד עם התינוקת. נאבק ג'ון במציאת מזון לבתו בחורף עד שבסופו של דבר הוא מתמוטט ומזיל דמעה מעל אגם קפוא, מה שגורם להיווצרותו של ייצור בשם "ירוק העיניים" (Green-Eyed One). כאות תודה על כך ששחרר אותו, מעניק הייצור לג'ון משאלות שיגשים עבורו. ג'ון מבקש מהייצור חלב עבור בתו, והוא ממלא אחר מבוקשו. אחרי כן הוא מבקש ממנו להחזיר את אשתו לחיים, אך ירוק העיניים אינו יכול להגשים משאלה זו. למרות זאת, הוא אומר שהוא יכול להביא לג'ון מלכה, ולפתע מוצא ג'ון את עצמו מלך בממלכה משלו.

מכיוון ש"ירוק העיניים" מחויב למלא אחר משאלותיו של ג'ון הוא מבקר את אחותו אלספת, הוא הופך אותה לאיה צעירה ויפה אשר יכולה להתחתן עם ג'ון ולהפוך למלכה שלו ולאמא החורגת של שלגיה. הוא גם מספק לה ראי קסום המאפשר לה לראות דברים נסתרים ונותן לה את האפשרות לרמות את ג'ון. היא יוצרת מערכת יחסים ובה עמו ועם שלגיה, מראות הקסמים שבחדרה אומרות לה שהיא היפה מכולן בכל יום שהיא שואלת אותם שאלה זו.

כשהנסיך אלפרד בא לממלכה ומתאהב בשלגיה אלספת מתמלאת זעם על כך שדמותה של שלגיה מופיעה בחדר המראות שלה, מה שאומר ששלגיה היא היפה מכולן בממלכה. מרוב קנאה היא מזמינה את הצייד הקטור לקחת את שלגיה ליער ולהרוג אותה ולחזור עם ליבה של שלגיה, היא גם הופכת את אלפרד לדב. הקטור אינו מסוגל להרוג את שלגיה והוא מביא לאלספת לב של חזיר בר במקום. כשהיא מגלה את האמת אלספת הורגת את הקטור, כולאת את ג'ון בחדר המראות שלה וחונקת את שלגיה עם סרט מכושף.

שלגיה ניצלת על ידי שבעה גמדים, אשר כל אחד מהם נקרא על שם אחד מימות השבוע. הגמדים נותנים לשלגיה להישאר בביתם. כשנודע לאלספת ששלגיה עדיין בחיים היא מכינה תפוח מורעל והופכת לאמה המנוחה של שלגיה ג'וזפין, אלספת המחופשת לג'וזפין מוצאת את שלגיה ומשכנעת אותה לאכול מן התפוח אשר נראה כי הוא גרם להרג שלגיה.

עם סיום משימתה אלספת באה להשתמש במראות על מנת לחזור בחזרה להיות מלכה אך במקום זאת היא חוזרת לצורתה המקורית והיא נראית אף יותר מכוערת ומתועבת מכפי שהייתה מלכתחילה, ירוק העיניים חושף כי המעשה הרע שעשתה עלה לה ביופיה. בינתיים הגמדים שמים את שלגיה בארון קבורה מקרח, כשהיא מקבלת נשיקת אהבה אמיתית מהנסיך אלפרד (כשהוא נמצא בדמות דב) היא מתעוררת לחיים, הכישוף מתבטל והוא חוזר לצורתו המקורית, המראות של אלספת מתנפצות וג'ון משתחרר, שלגיה והנסיך אלפרד חיים באושר ועושר.

== קישורים חיצוניים ==

קטגוריה:סרטים מבוססי שלגיה ושבעת הגמדים
קטגוריה:סרטי טלוויזיה
קטגוריה:סרטי 2001
יוהאן מיכאל ויטמר

יוהאן מיכאל ויטמר (בגרמנית: Johann Michael Wittmer; 15 באוקטובר 1802 – 9 במאי 1880) היה צייר גרמני, שהגיע ממשפחה של ציירים ופסלים והיה קשור ל"דויטשרומר" – אמנים וסופרים גרמנים שחיו ברומא.

== ביוגרפיה ==
אביו נפטר לפני לידתו והוא גדל על ידי אב חורג שככל הנראה לא אהד את המקצוע המשפחתי. בשנת 1820 הוא השתמש בכסף שצבר כדי להשתתף באקדמיה לאמנויות יפות, מינכן, שם למד עד 1828. תחילה עם יוהאן פטר פון לנגר, ואחריו עם פטר פון קורנליוס, שהשיג עבודות עבורו והוא סייע לאמנים אחרים בעבודותיהם. עבודות אלה אפשרו לו לחסוך מספיק כסף כדי לנסוע לרומא, אף שהיה צריך לנסוע דרך ונציה ופירנצה.

כשהגיע לרומא, הוא הצטרף לחבריו הגרמנים הקתולים כחבר בקולג'יו טאוטוניקו. אולם היה לו קשה למצוא עבודה, ומצבו לא השתפר עד 1832, כאשר הוצג בפני נסיך הכתר (לימים המלך) מקסימיליאן מבוואריה. אחת המשימות הראשונות שלו הייתה ללוות את הנסיך בטיול לנאפולי ולהעתיק את ציורי הקיר שם. בשנה שלאחר מכן הוא ליווה את הנסיך בסיור גדול ב"אוריינט", ביקר וצייר אתרים היסטוריים רבים ברחבי יוון, לאחר ביקור עם אחיו של מקסימיליאן, אוטו, בקונסטנטינופול (איסטנבול) שם השפעתו של הנסיך אפשרה להם לראות חלקים מאיה סופיה שלא היו פתוחים לציבור. עם שובם לאיטליה בסוף 1833, ויטמר היה עסוק בהשלמת פרויקטים שונים עבור הנסיך ומשפחתו, כולל פרסקו בטירת הנסיך.

== המשך הקריירה ==
הטרגדיה שהתרחשה בשנת 1835 כאשר רוב מורנאו – עיר הולדתו בבוואריה, נהרסה בשרפה והשמידה את אוסף הציורים והרישומים הנרחב של משפחתו. בשנת 1839 נפטר חותנו, יוזף אנטון קוך, שהשפיע רבות על סגנון הציור שלו. לאחר מכן, הוא התערב יותר בעבודתו והתמסר כמעט לחלוטין לציורים עם מוטיבים נוצריים בנוסח התנועת הנצרתיים.

כשמקסימיליאן (שהיה כבר מלך) חזר לרומא, הוא תכנן שוויטמר ילווה אותו לטיול נוסף, אך הנסיעה מעולם לא יצאה לפועל.

חסותו של המלך נמשכה, עם זאת, ויטמר ערך טיולים לבוואריה כמעט בכל שנה. לאחר 1857, הוא דחה את הצעת הפרופסורה במינכן, והעדיף שלא לגרום לאשתו וילדיו להתמקם מחדש.

הוא חלה במהלך נסיעה למינכן ומת שם בשלווה זמן קצר לאחר הגעתו.

== גלריה ==
<gallery mode=packed heights="170px" >
קובץ:Johann Michael Wittmer - An den Süßen Wassern Asiens in Konstantinopel - 13690 - Bavarian State Painting Collections.jpg
קובץ:Johann Michael Wittmer (1802-80) - Ossian - RCIN 406291 - Royal Collection.jpg
קובץ:Johann MIchael Wittmer - View of Athens from the river Ilissos - 1833.jpg
קובץ:Johann Michael Wittmer - Aesop Tells his Fables.jpg
</gallery>

== קישורים חיצוניים ==

== הערות שוליים ==

קטגוריה:ציירים גרמנים
קטגוריה:גרמנים שנולדו ב-1802
קטגוריה:גרמנים שנפטרו ב-1880
הוועדה לביטחון המולדת ועניינים ממשלתיים של הסנאט של ארצות הברית

הוועדה לביטחון המולדת ועניינים ממשלתיים של הסנאט של ארצות הברית (באנגלית: United States Senate Committee on Homeland Security and Governmental Affairs) היא ועדת הפיקוח הראשית של הסנאט של ארצות הברית. לוועדה תחום שיפוט וסמכויות בנושאים הקשורים אל המחלקה לביטחון המולדת ולסוגיות אחרות הנוגעות לביטחון המולדת של ארצות הברית, כמו גם לתפקוד הממשלה הפדרלית, כולל הארכיון הלאומי; אמצעי תקציב וחשבונאות פרט להקצבות; לשכת מפקד האוכלוסין; השירות הציבורי הפדרלי; ענייני מחוז קולומביה ושירות הדואר של ארצות הברית. בעבר נקראה "הוועדה לעניינים ממשלתיים של הסנאט" בטרם ענייני ביטחון המולדת נוספו לתחום סמכויותיה בשנת 2004. 

נוסף על כך, מתפקדת הוועדה כמנגנון הפיקוח והחקירה הראשי של הסנאט. יושב הראש של הוועדה הוא היחיד מבין ראשי הוועדות בסנאט שביכולתו להמציא זימונים ללא הצבעה של כלל חברי הוועדה. יו"ר הוועדה הנוכחי הוא גרי פיטרס.

== תולדות הוועדה ==
בעוד שניתן לתארך חלק מיסודות הוועדה אל המאה התשע עשרה, מקורותיה המודרניים נטועים בייסוד "הוועדה להוצאות במחלקות הביצועיות" ב-18 באפריל 1921. שֶם הוועדה להוצאות במחלקות הביצועיות שונה ל"הוועדה לתפעול ממשלתי" בשנת 1952, שאורגנה מחדש כ"וועדה לענייני ממשל" במהלך 1978. לאחר העברת חוק הרפורמה במודיעין ומניעת הטרור 2004 , הפכה הוועדה ב-2004 ל"וועדה לביטחון המולדת ועניינים ממשלתיים", תוך סיפוח סוגיות ביטחון המולדת אל סמכויותיה.

מבין חמש ועדות המשנה הנוכחיות של הוועדה, ועדת המשנה הקבועה לחקירות היא הוותיקה ביותר הן בשנים והן מבחינת פעילות והיסטוריה, שהוקמה במקביל אל "הוועדה לתפעול ממשלתי" ב-1952. לאחר הארגון מחדש של הוועדה ב-1978, הוקמה ועדת המשנה לפיקוח לפיקוח על הניהול הממשלתית, כוח העבודה הפדרלי ומחוז קולומביה. ועדת משנה נוספת, לניהול פיננסי פרלי, מידע ממשלתי וביטחון בין-לאומי, נוסדה ב-2003. לצד שלוש ועדת משנה אלה, בינואר 2007 הוקמו שתי ועדות-משנה אד הוק במטרה לשקף את סמכות השיפוט המורחבת של הוועדה לביטחון המולדת. היו אלה ועדות המשנה לשיקום אסונות טבע ו-ועדת המשנה למוכנות ושילוב של המגזר הארצי, המקומי והפרטי.

במרוצת השנים, הוועדה לביטחון המולדת ועניינים ממשלתיים וגלגוליה הקודמים דנה בסוגיות חשובות שונות, כולל אחריות ממשלתית, אתיקה בקונגרס, ענייני אסדרה ואבטחת מערכות מידע. ב-2003, לאחר שחוק ביטחון המולדת משנת 2002 ייסד את המחלקה לביטחון המולדת של ארצות הברית, אימצה הוועדה פיקוח ראשוני על יצירת המדיניות, הפעולות והמבצעים של המחלקה.

בעשור הראשון של המאה ה-21 התמקדה הוועדה במיוחד ביכולתה של המחלקה לביטחון המולדת להגיב לאסונות גדולים כמו הוריקן קתרינה, עליית הטרור החקלאי בארצות הברית, ועיסוק בנקודות תורפה במערכות תשתיות של ארצות הברית כגון סכרים, מתקני מים, רשויות חשמל וכיוצא באלה. בפברואר 2014, הסגל של החבר הבכיר בוועדה טום קובורן פרסם דו"ח שהעלה חשש כי סיסמאות מסוימות המגנות על נתונים ממשלתיים רגישים מאוד "לא יתקבלו אפילו לחשבון הדוא"ל האזרחי הבסיסי ביותר".

== קישורים חיצוניים ==

* 

== הערות שוליים ==

קטגוריה:ערכים שבהם תבנית בריטניקה אינה מתאימה
ביטחון המולדת
קטגוריה:ארצות הברית: ממשל
קדיאטו הולם קייטה

קדיאטו קלאודין הולם קייטה (בשוודית: Kadiatou Claudine Holm Keita; נולדה ב-6 בספטמבר 2001) היא זמרת שוודית. קדיאטו נולדה בסטוקהולם, בירת שוודיה.

== קריירה ==
ב-7 בדצמבר 2018, קדיאטו התמודדה מול הזמר סבסטיאן וולדן בגמר האיידול השוודי והגיעה למקום השני. בשנת 2021, קדיאטו השתתפה בקדם השוודי לאירוויזיון 2021, עם השיר "One Touch", אשר נכתב על ידי לינאה וג'וי דב. ב-7 בפברואר קדיאטו השתתפה בחצי הגמר הראשון של התחרות. היא סיימה במקום השישי ולא העפילה לגמר.

== דיסקוגרפיה ==
{| class="wikitable plainrowheaders" style="text-align:center;"
! rowspan="2" style="width:17em;" | שם
! rowspan="2" style="width:1em;" | שנה
! colspan="1" | מיקומי שיא
|-
! style="width:2.5em;font-size:90%;"| שוודיה
|-
|"Say Something"
|2018
|39
|-
|"Lonely Sometimes"
|2019
| —
|-
|"Legacy"
| rowspan="4"| 2020
| —
|-
|"Best I’ve Had"
| —
|-
|"White Christmas"
| —
|-
|"Christmas Night With You"
| —
|-
|"One Touch"
| 2021
| —
|}

==קישורים חיצוניים==

== הערות שוליים ==

קטגוריה:זמרות שוודיות
קטגוריה:משתתפי מלודיפסטיבלן 2021
קטגוריה:שוודיות שנולדו ב-2001
קטגוריה:שוודים שנולדו ב-2001
וינסטון דיוק

וינסטון דיוק (באנגלית: Winston Duke; נולד ב-15 בנובמבר 1986) הוא שחקן אמריקאי, יליד טרינידד וטובגו. הוא מוכר בשל תפקידו בתור אדם-קוף / מ'באקו ביקום הקולנועי של מארוול בסרטים "הפנתר השחור", "הנוקמים: מלחמת האינסוף", "הנוקמים: סוף המשחק" ו"הפנתר השחור: ואקאנדה לנצח".

== ביוגרפיה ==
דיוק נולד בארגייל, טובגו,<ref name="about"></ref><ref></ref> והיגר לארצות הברית עם אמו, קורה פנטין,<ref></ref> ואחותו כשהיה בן תשע. הוא סיים את לימודיו בבית הספר התיכון ברייטון ברוצ'סטר, ניו יורק בשנת 2004.<ref></ref> הוא למד באוניברסיטת באפלו, וסיים תואר ראשון באמנויות ותיאטרון. לאחר מכן למד בבית הספר לדרמה של אוניברסיטת ייל שם סיים תואר שני באמנויות (MFA) בחוג לדרמה. הוא סיים את לימודיו בשנת 2013.<ref name="ub"></ref>

== קריירה ==
דיוק החל לשחק בהפקות בתיאטרון בפורטלנד ובתיאטרון הרפרטוארי של אוניברסיטת ייל לפני שלוהק לתפקיד בסדרה "מבוקש".<ref></ref> בהיותו בייל התיידד עם השחקנית לופיטה ניונגו, איתה שיחק מאוחר יותר בסרט "הפנתר השחור" ובסרט "אנחנו".<ref></ref> ב-2012 חזר דיוק למולדתו טרינידד וטובגו כדי להופיע בהפקת התיאטרון של המחזה "An Echo in the Bone" בכיכובה של השחקנית טרומי לורדס ג'וזף ובבימוי בוגרת ייל, טימיה הרן פלדמן.

דיוק כיכב בסרטים "הפנתר השחור" של היקום הקולנועי של מארוול, "הנוקמים: מלחמת האינסוף", "הנוקמים: סוף המשחק" בתפקיד מ'באקו.<ref></ref> בשנת 2019 שיחק דיוק בסרט האימה שובר הקופות "אנחנו", בבימויו של ג'ורדן פיל.<ref></ref> באוקטובר 2019 חתם דיוק על תפקיד בסדרת הדרמה "Swagger!", אך הוחלף על ידי או'שיאה ג'קסון ג'וניור עקב פציעה בפברואר 2020.<ref></ref> במרץ 2020 הוא כיכב לצד מארק וולברג במותחן הפקת נטפליקס "הצדק של ספנסר".<ref></ref>

בשנת 2022 שיחק בתפקיד ראשי בסרט הקולנוע הפנתר השחור: ואקאנדה לנצח. הוא גילם את מ'באקו, לוחם חזק ומנהיגה חסר הרחמים של שבט ההרים של ואקאנדה, שבט הג'בארי.

== פילמוגרפיה ==
=== קולנוע ===
{| class="wikitable sortable"
! שנה
! סרט
! תפקיד
! class="unsortable" | הערות
|-
| rowspan="2" | 2018
| הפנתר השחור
| rowspan="2" | מ'באקו
|
|-
| הנוקמים: מלחמת האינסוף
|
|-
| rowspan="2" | 2019
| אנחנו
| גייב וילסון / אברהם
|
|-
| הנוקמים: סוף המשחק
| מ'באקו
|
|-
| rowspan="2" | 2020
| תשעה ימים
| ויל
|
|-
| הצדק של ספנסר
| הוק
|
|-
|2022
|הפנתר השחור: ואקאנדה לנצח
|מ'באקו
|-
|2024
|הכפיל
|
|-
| rowspan="2" |TBA
|Marked Man
|מרכוס גראבי
|
|-
|Heroine
|
|
|}

=== טלוויזיה ===
{| class="wikitable sortable"
! שנה
! סדרה
! תפקיד
! הערות
|-
| 2014
| חוק וסדר: מדור מיוחד
| סדריק ג'ונס
| פרק: "Gridiron Soldier"
|-
| 2014–2015
| מבוקש
| דומיניק בסון / מיני
| 7 פרקים
|-
| rowspan="2" | 2015
| השליחים
| זהיר זכריה
| 3 פרקים
|-
| המפענחת: פשעים חמורים
| קרטיס טרנר
| פרק: "# FindKaylaWeber"
|-
| 2016
| משפחה מודרנית
| דווייט
| 3 פרקים
|}

==קישורים חיצוניים==

* 

== הערות שוליים ==

קטגוריה:טרינידד וטובגו: אישים
קטגוריה:שחקני קולנוע וטלוויזיה אמריקאים
קטגוריה:שחקני תיאטרון אמריקאים
קטגוריה:בוגרי בית הספר לדרמה של אוניברסיטת ייל
קטגוריה:בוגרי אוניברסיטת באפלו
קטגוריה:מהגרים לארצות הברית
קטגוריה:אמריקאים שנולדו ב-1986